Tadeusz Popiel

**Tadeušas Popielis** arba **Tadeušas Sulima-Popielis** (; 1863 m., Ščucine, Mažosios Lenkijos vaivadija – 1913 m. vasario 22 d., Krokuvoje) – lenkų dailininkas.

## Jaunystė ir mokslo metai
Tiksli Tadeušo Popielio gimimo data nėra žinoma. 1863 m. valstybės tarnautojo Anonio ir Anoninos Stanicek šeimoje gimė Tadeušas. Tėvas dirbo Ščucino ir Brodų (dabar Ukraina) muitinėse, tad ir Tadeušo vaikystė prabėgo šiuose miestuose. Čia jis baigė ir pradžios mokyklą.

1876 m. įstojo į Krokuvos dailės mokyklą, o 1881 m. Krokuvos dailės akademijos (dabar Jano Mateikos dailės akademija) kompozicijos „Meistriškumo klasę“, kuriai vadovavo pats J. Mateika. Studijų metais T. Popielis nutapė keletą paveikslų religijos temomis, o paveikslas  (Mozė ant Sinajaus kalno) 1890 m. Paryžiaus parodoje pelnė bronzos medalį.

1885 m. dailininkas išvyko tobulintis į Vienos H. Makarto kompozicijos mokyklą, vėliau mokėsi pas K. Pilotį Miunchene.

## Kūrybiniai metai
Grįžęs iš Vokietijos gyveno Lvove ir Krokuvoje, tapė istorinius portretus ir peizažus. 1893 m. jo paveikslas  (Po audros) San Francisko parodoje () pelnė aukso medalį, o paskui Čikagoje ir Filadelfije didžiuosius aukso medalius. 1894 m. su dailininkų kolektyvu nutapė panoraminį paveikslą  (Raclavicų panorama). Šiame paveiksle T. Popielis tapė valstiečius ir peizažą. 1896 – 1897 m. kartu su Janu Styka tapė dioramą „Golgota“.

1897 m. apsigyveno Černivciuose, čia įkūrė piešimo mokyklą mergaitėms. Laimėjęs konkursą, restauravo ir tapė Šv. Jekaterinos bažnyčios kupolą Peterburge ir Tretjekovo rūmus Maskvoje, puošė Lvovo miesto teatrą.

1899 m. laimėjo konkursą Paduvos katedros Šv. Stanislovo varpinės puošybai. Pagal konkurso sąlygas, jis iki darbų pradžios vienerius metus praleido Italijoje ir gilino savo žinias freskų mene Romos ir Florencijos akademijoje. Po darbų Italijoje, T. Popielis tapo ypač paklausus bažnyčių puošybos meistru, bet neišsižadėjo peizažų ir portretų. Jo paveikslai buvo gerai žinomi plačiai visuomenei, dažnai jis rašė į įvairius žurnalus, buvo Poznanės dailininkų sąjungos narys, kur 1908 m., 1910 m. ir 1912 m. vyko jo darbų parodos.

1910 m. T. Popielis kartu su dailininku Zygmuntas Rozvadovskis nutapė Žalgirio mūšio dioramą, skirtą Žalgirio mūšio 500-mečio minėjimui.

Tadeušas Popielis mirė 1913 m. vasario 22 d. Krokuvoje. Palaidotas Rakovicų kapinėse (), Krokuvoje.

1913 m., po dailininko mirties, Poznanės dailininkų sąjunga organizavo T. Popielio darbų parodą. Laikui bėgant jis buvo pamirštas. Daugelis jo darbu yra privačiose kolekcijose.

## Šeima
1894 m. T. Popielis vedė Mariją Starzevskich ( m. 1958 m.) ir susilaukė dviejų dukrų:
* Marija (1895 – 1979 m.) ištekėjo už Julijaus Skorkovskio ().
* Ana (1900 – 1982 m.) ištekėjo už Gžegošo Ognevskio ().

## Žinomiausi darbai
### Religinė tematika
* „Žydai babiloniečių nelaisvėje“ ()
* „Mozė ant Sinajaus kalno“ ()
* „Juozapas ir Putifaro žmona“ ()
* „Žydai meldžiasi mėnesienoje“ ()
* „Moteris iš Jeruzalės“ ()
* „Neronas“ ()
* „Toros šventė“ ()

### Panoramos
* „Panorama Raclavicų mūšis“ ()
* „Transilvanijos panorama“ ()
* „Golgota“
* „Paveikslo „Žalgirio mūšis” diorama“ ()

### Kiti
* „Po audros“ ()
* „Paskutinės Žygimanto Augusto akimirkos“ ()
* „Totorių nelaisvė“ ()
* „Prie karčemos“ ()
* „Už vandenyno“ ()
* „Virš Morskie Oko“ ()
* „Kalėdos“ ()
* „Sizifas“ ()
* „Rudens peizažas saulėlydyje“ ()
* daug įžymių žmonių portretų.

## Diorama "Žalgirio mūšis" Lietuvoje
Minint Žalgirio mūšio 600-tąsias metines Tadeušo Popielio ir Zygmunto Rozvadovskio paveikslas „Žalgirio mūšis“ buvo eksponuojamas Radvilų rūmuose Vilniuje (2010 m. lapkričio 10 d. – 2011 m. sausio 30 d.).

## Išnašos

## Nuorodos

* Biografija